וינס בורילה

וינסנט ג'וזף "וינס" בורילה (באנגלית: Vincent Joseph "Vince" Boryla; 11 במרץ 1927 – 27 במרץ 2016) היה כדורסלן ומאמן כדורסל אמריקאי, אשר שיחק בניו יורק ניקס מליגת ה-NBA בין השנים 1949–1954, ואימן אותה בין השנים 1956–1958. בין השנים 1960–1987 שימש לתקופות קצרות כג'נרל מנג'ר של הניקס ושל דנוור נאגטס.

ביוגרפיה
בורילה נולד וגדל בעיר שיקגו המזרחית שבאינדיאנה, ובין השנים 1944–1949 למד באוניברסיטת נוטרדאם ובאוניברסיטת דנוור. בקיץ 1948 השתתף באולימפיאדת לונדון כשחקן נבחרת ארצות הברית בכדורסל, אשר ניצחה בכל משחקיה בפער ממוצע של כ-34 נקודות וזכתה במדליית הזהב. בורילה עצמו השתתף בחמישה מתוך שבעת משחקי נבחרתו, וקלע 5.6 נקודות בממוצע למשחק.

בעונת  החל בורילה לשחק באופן מקצועי, כשהצטרף לניו יורק ניקס מליגת ה-NBA. בעונתו השנייה הוביל את קלעי הניקס עם 14.9 נקודות בממוצע למשחק, ונבחר להשתתף במשחק האולסטאר הראשון של ה-NBA, לצד חבריו לקבוצה הארי גלאטין ודיק מקגווייר. ב-3 מתוך 5 עונותיו בליגה העפיל עם הניקס לגמר ה-NBA, אך בכל המקרים הפסידה הקבוצה בסדרת הגמר. ממוצעיו הכוללים של בורילה ב-NBA הם 11.2 נקודות, 3.7 ריבאונדים ו-2.1 אסיסטים למשחק.

לקראת סיום עונת  מונה בורילה למאמן הניקס, במקומו של ג'ו לאפצ'יק, ונשאר בתפקיד זה עד לסיום עונת . לאורך התקופה רשמה הקבוצה מאזן כולל של 80 ניצחונות ו-85 הפסדים, ולא העפילה לשלב הפלייאוף.

בין ינואר 1960 למאי 1961 שימש בורילה כג'נרל מנג'ר של הניקס, וב-1967 החזיק בתפקיד דומה בדנוור רוקטס מליגת ה-ABA. בין השנים 1984–1987 חזר לשמש כג'נרל מנג'ר של דנוור, אשר עברה בינתיים ל-NBA ושינתה את שמה ל"דנוור נאגטס". מעט לאחר מינויו העביר את כוכב הקבוצה קיקי ואנדוויי לפורטלנד טרייל בלייזרס, בתמורה לפאט ליבר, ויין קופר, קלווין נאט ושתי בחירות דראפט עתידיות. באותה עונה העפילו הנאגטס לגמר האזור המערבי, לראשונה מזה 7 עונות, ובסיומה זכה בורילה בפרס מנהל השנה ב-NBA.

ב-27 במרץ 2016 נפטר בורילה בדנוור, קולורדו, כתוצאה מדלקת ריאות.

קישורים חיצוניים

הערות שוליים

אינדיאנה: כדורסלנים
כדורסלני אוניברסיטת נוטרדאם
שחקני NBA שלא נבחרו בדראפט
כדורסלני ניו יורק ניקס
משתתפי משחק האולסטאר של ה-NBA
כדורסלני נבחרת ארצות הברית
כדורסלנים אמריקאים
משתתפי אולימפיאדת לונדון (1948)
אלופים אולימפיים אמריקאים: כדורסל
מאמני כדורסל אמריקאים
מאמני ניו יורק ניקס
מנהלי קבוצות ב-NBA
כדורסלני אוניברסיטת דנוור
אמריקאים שנולדו ב-1927
אמריקאים שנפטרו ב-2016